নিউজডেস্ক, বাংলাদেশনিউজ২৪x৭.কম  বখাটেদের হামলায় আহত বরগুনার কলেজ ছাত্রী সুমা আক্তার (১৮) মৃত্যুর সঙ্গে লড়ছে। মুমূর্ষু অবস্থায় তাকে ঢাকা ট্রমা সেন্টারে  ভর্তি করা হয়েছে। তবে অর্থের অভাবে তার চিকিৎসা ব্যাহত হচ্ছে বলে পারিবারিক সূত্রে জানা গেছে। রবিবার সকালে ইভটিজারদের গ্রেফতার ও বিচারের দাবিতে জেলা প্রশাসক কার্যালয়ের সামনে মানববন্ধন ও সমাবেশ করেছে বরগুনাবাসী। দায়িত্বে অবহেলার কারণে বরগুনা থানার উপ-পরিদর্শক মাইনুল ইসলামকে ক্লোজ করা হয়েছে। শনিবার রাতে সুমার বাবা ইউনুস আলী হাওলাদার বাদী হয়ে বরগুনা থানায় মামলা দায়ের করেছেন। বরগুনা পুলিশ সুপার মাহাবুব হাকিম জানান, একমাস আগে সাধারণ ডায়েরির পর উপ-পরিদর্শক মাইনুল হোসেনকে দায়িত্ব দেয়া হলেও তিনি অবহেলা করেন। শনিবার  সন্ত্রাসী হামলার পর আসামিকে গ্রেফতার করতে না পারায় তাকে ক্লোজ করা হয়েছে।  তিনি জানান, মামলাসহ সার্বিক বিষয় তিনি নিজেই মনিটরিং করছেন। এছাড়াও ডিবি পুলিশকে আলাদা দায়িত্ব দেয়া হয়েছে। তিনি জানান, সুমার চিকিৎসার জন্য পুলিশ প্রশাসনের কল্যাণ তহবিল থেকে ২০ হাজার টাকা সহায়তা প্রদান করা হয়েছে।  উল্লেখ্য, শনিবার সকালে বাবাকে সাথে নিয়ে সদর উপজেলার ঘটবাড়িয়া আদর্শ কলেজে পরীক্ষা দিতে যাওয়ার পথে ঘটবাড়িয়া গ্রামের চেরাগআলী হাওলাদার বাড়ির সামনে একই গ্রামের রহিম সিকদারের ছেলে মহসিন (৩০) দা দিয়ে কুপিয়ে সুমার ডান পা কেটে  ফেলে। তার হামলায় সুমার ডান হাতটিও অর্ধেক কেটে গেছে। তাকে রবিবার ঢাকা ট্রমা সেন্টারে ভর্তি করা হয়েছে। এর আগে শনিবার রাতে বরিশাল শেরে বাংলা মেডিকেল কলেজ হাসপাতালে তার কাটা পা জোড়া লাগানোর চেষ্টা করেও ডাক্তাররা ব্যর্থ হয়েছেন।  বাংলাদেশনিউজ২৪x৭.কম/এসএ.